Optogte nodig om plaasmoorde op agenda te houFoto: Reint Dykema AfriForum, Solidariteit, TLU SA, die DA, die VF Plus en Cope het vandag op ’n mediakonferensie verduidelik waarom dit noodsaaklik is dat standpunt teen plaasmoorde asook al die ander moorde in die land deurlopend ingeneem moet word. Die burgerregte-organisasie, die vakbond, die landbou-unie en die politieke partye sal almal aan Saterdag se massa-optog van die Pretoria Kunsmuseum na die Uniegebou deelneem waar ’n memorandum aan die regering oorhandig sal word. Die partye is dit eens dat die regering gedwing moet word om sy grondwetlike plig na te kom om landsburgers en hul eiendom te beskerm. “Niemand in Suid-Afrika mag vermoor of gemartel word nie. As ons nie aanhou om teen plaasmoorde en -aanvalle op te staan nie, dan normaliseer ons dit en dit mag nooit gebeur nie,” het dr. Dirk Hermann, bestuurshoof van Solidariteit, gesê. Ernst Roets, adjunk- uitvoerende hoof van AfriForum, sê plaasmoorde is ’n nasionale krisis en dit moet ooreenkomstig hanteer word. Sedert die begin van die jaar is 80 boere vermoor. In die jongste voorval is Christo Redelinghuys gister op sy plaas buite Hoedspruit voor sy dogter doodgeskiet sonder dat enigiets gesteel is. Dianne Kohler-Barnard. Foto: Reint Dykema Dianne Kohler-Barnard, die DA se skaduminister van polisie, het gesê die moord op Redelinghuys lyk soos ’n koelbloedige sluipmoord. Sy het op die weerloosheid van mense in landelike gebiede gewys en gesê hulle is baie meer kwesbaar omdat dit dikwels ure of selfs dae vir die polisie neem om by hulle uit te kom. Polisiekantore in dié gebiede is ook onderbeman en het nie voldoende hulpbronne nie. “Dit frustreer ŉ mens geweldig om te hoor hoe ministers oorsee jolliepatrollie hou en geld mors wat vir hulpbronne aangewend kon word. Dit is ook skreiend dat die polisie helikopters van boere moet leen om aanvallers te probeer vastrek, terwyl die departement ’n begroting van R87 miljard het.” Kohler-Barnard het gesê nuwe navorsing moet gedoen word oor wat die redes agter plaasmoorde en aanvalle is. Dr. Pieter Groenewald. Foto: Reint Dykema Hy het gesê die krisis het ná die afskaffing van die kommando’s ontstaan met ’n vakuum wat gevorm het wat landelike veiligheid betref. Volgens Groenewald doen die regering nie wat hy moet om landsburgers te beskerm nie. “Ons sal dit self moet doen.” Oor die optog het hy gesê: “Die mense van Suid-Afrika en wêreldwyd moet kennis neem van wat aangaan.” Bennie van Zyl, hoofbestuurder van TLU SA, sê Suid-Afrika bloei op velerlei terreine. Nie net word 52 mense per dag vermoor die. Die ekonomie word ook vermoor met armoede wat toeneem en beleggers wat afgeskrik word. Hy het verwys na die enorme impak van plaasmoorde en gesê vir elke boer wat vermoor word, is daar vir 2 000 mense nie kos nie. Voedselsekuriteit word bedreig en wanneer ’n plaas ná ’n moord uit produksie gaan, neem dit tot agt jaar voordat weer daarop geproduseer kan word. “Ons moet die regering op ’n positiewe manier daarby hou om sy verpligting teenoor Suid-Afrikaners na te kom. Daarom neem ons aan die massa-optog deel.” Moiuoa Lekota. Foto: Reint Dykema Hy het gesê Suid-Afrikaners moet verenig in die stryd teen misdaad en moorde. “Ons gaan Saterdag saam loop en vir die regering sê ons eis dat al die mense beskerm word.” Hermann het gesê die optog is primêr ter wille van almal wat vermoor en aangeval is: wit of swart; boere of werkers; vroue en kinders. “Ons stap vir almal.” Hy het gesê daar gaan nie Saterdag vinger gewys, vuiste gebal, uitgedaag of demonstratief vlae geswaai word nie. “Ons gaan treur, kniel, saamstaan, opkyk en van die regering eis om te doen wat hulle moet doen.” In die memorandum wat aan die regering oorhandig sal word, eis die partye die volgende: